《翁士特借韵见及复答之》
宋代·李处权

许国以身身反辱，十日呼天鬓凋绿。
蛮貊直倚忠信行，我心不凋顾何卜。
生喜柴愚恶鮀佞，封侯岂谓能钩曲。
可怜论交道大丧，云雨纷纷手翻覆。
望郎胸中横万卷，日破千篇酹一斛。
雅好上取唐虞器，多闻远识肃慎镞。
桃李不言自成蹊，家法整如官府肃。
四海人高悬犊鼻，定知不作穷途哭。
郎君天池渥洼种，堕地惊人千里足。
夜光联璧乃暗投，刮膜金篦快三复。
草玄正忆扬雄宅，我今皇皇未有屋。
余波岂止九里润，周也意在监河粟。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。